Þingræður haldnar á Alþingi Íslendinga



Ég las í blaði nýlega, að nú væri horfið frá því ráði að gera aðgerðir í Hvalfirði í sambandi við hina væntanlegu Hvalfjarðarferju. Sú frásögn kom flatt upp á mig, að sjá getið um það opinberlega, að hætta ætti við það verk, sem þegar er alllangt á veg komið. Því vil ég spyrja hæstv. samgmrh., hvort hann eða ríkisstj. hafi tekið nokkra ákvörðun, sem hægt sé að byggja á slíka frásögn.



Herra forseti. Út af fyrirspurn 2. þm. Reykv. vil ég segja það, að ég get ekki svarað henni nema að litlu leyti. - Hann spurði í fyrsta lagi að því, hvort frétt sú, sem birt er í Þjóðviljanum í morgun, væri rétt. Um það atriði veit ég ekki, enda er ég manna ólíklegastur til að svara því, hvort fregnir, sem Þjóðviljinn birtir. séu réttar, og tel, að það standi nær einhverjum öðrum. En um hitt atriðið, hvort frétt þessi sé birt í samráði við ríkisstj., þá get ég gefið þær upplýsingar, að það hefur engin ályktun verið gerð um þetta mál í ríkisstj., og ég hef ekkert heyrt um þetta nema það, sem Þjóðviljinn birtir í morgun. Ef þessi ummæli forsrh. eru rétt hermd, þá eru þau hans persónulega prívatskoðun, en ekki ályktun frá ríkisstj., því að eins og ég hef tekið fram, hefur ríkisstj. ekki tekið afstöðu til þessa máls.



Ég þakka svar hæstv. ráðh. og sé nú, að frásögn sú, er ég nefndi áðan, muni hafa verið gripin úr lausu lofti.



Herra forseti. Ég vil vekja eftirtekt hæstv. forseta á því, sem ég hef áður gert, að enn þá er ekki farið að kalla utanrmn. til fundar á þessu þingi, og hefur Alþ. þó bráðum setið í tvo og hálfan mánuð. Ég þykist vita, að þetta hafi leitt af sér vanrækslu utanríkismála, og ég álít, að þetta sé með öllu óviðunandi og óviðeigandi. Forseti fól upphaflega þeim, sem fékk flest atkv. við kosningu þessarar nefndar, að kveðja hana saman til fundar.



Herra forseti. Ég hafði á síðasta fundi í Sþ. rætt nokkuð um þetta mál og sýnt fram á, að engin ástæða væri til að bera fram þessa till., því að áður en hún kom fram, hafði ríkisstj. og stjórn SR gert allt, sem unnt var, til að bæta úr hinum óvæntu erfiðleikum á þessari síldarvertíð. Ég skal svo ekki ræða þetta mikið nú, en aðeins benda á, að ef ætlazt er til, að ríkið taki á sig allan kostnað við að flytja síldina hér í land og svo úr landi, en láti ekki þennan aukna kostnað koma fram í síldarverðinu, þá er það vissulega mikið að greiða og hlýtur að koma niður á síldarverksmiðjum ríkisins eða heildarverði þeirra næsta ár. Með tilvísun til þess, sem ég hef nú sagt, höfum við hv. þm. Ísaf. og hv. þm. N-Þ. leyft okkur að bera fram svo hljóðandi rökst. dagskrá í málinu, með leyfi hæstv. forseta: „Með því að upplýst hefur verið, að stjórn síldarverksmiðja ríkisins hafði þegar áður en þál. þessi kom fram á Alþ. gert ráðstafanir til að leggja síld á land hér syðra til þess að greiða fyrir veiðiskipunum og framkvæmd þessi er nú þegar hafin, lítur Alþ. svo á, að till. sé að ófyrirsynju fram komin, og tekur fyrir næsta mál á dagskrá.“ Ég skal svo ekki tefja störf Alþ. með því að ræða þetta mál meira, ég tel þess ekki þörf, en leyfi mér að afhenda hæstv. forseta þessa dagskrá.

Forseti (JPálm) : Dagskrá sú, sem hv. þm. Barð. var að lesa, liggur þá hér fyrir til umr. Þar sem óskað er eftir, að þessi fundur standi ekki lengur en til klukkan tvö, og þar sem flm. þessarar till. er ekki á fundi, þá sýnist mér ekki fært að halda þessum fundi lengur áfram.



Herra forseti. Það er eins og hæstv. forseti hefur tekið fram, að 1. flm. er ekki viðstaddur, en ég býst nú við, að hann komi bráðlega. En þegar þessi rökst. dagskrá kemur nú fram og er ekki einu sinni prentuð, þá er einkennilegt, að það skuli liggja svo mjög á að bera hana upp til framhaldsumræðu. Ég vil því fara þess á leit við hæstv. forseta, að hann fresti þessu um sinn, í dag að minnsta kosti eða þar til unnizt hefur tími til að útbýta þessari till.



Herra forseti. Ég vil styðja þau tilmæli hv. síðasta ræðumanns, að málinu verði frestað, af því að flm. er fjarstaddur, og styður það þau tilmæli, að samþykkt till. hefur engin minnstu áhrif á það mál, sem hún fjallar um.